元夜齋居
作者：薛季宣
朝代：宋

paragraphs: 元夜憶年時，忘情居灝灝。
縣齋今夕居，曷謂傷懷抱。
都緣人事非，不足年時好。
世母舍我歸，屈指憂吾老。
人亡不可見，此心爲草草。
大人月云忌，棄我方兒褓。
呱呱救嬰泣，安知請丘禱。
諸父洎諸兄，下世吁何早。
悲傷失所恃，涕淚流行潦。
哀思動時節，不見蓮燈好。
鄉居計日長，松楸倩誰埽。
諸母侍何期，念舊呼穹昊。